CELEX: 32007D0623
Language: el
Date: 2007-05-23 00:00:00
Title: Απόφαση αριθ. 623/2007/ΕΚ του Ευρωπαϊκού Κοινοβουλίου και του Συμβουλίου, της 23ης Μαΐου 2007 , σχετικά με την τροποποίηση της οδηγίας 2002/2/ΕΚ για την τροποποίηση της οδηγίας 79/373/ΕΟΚ του Συμβουλίου περί κυκλοφορίας των σύνθετων ζωοτροφών

14.6.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 154/23
            
         
      ΑΠΌΦΑΣΗ αριθ. 623/2007/ΕΚ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   
   της 23ης Μαΐου 2007
   σχετικά με την τροποποίηση της οδηγίας 2002/2/ΕΚ για την τροποποίηση της οδηγίας 79/373/ΕΟΚ του Συμβουλίου περί κυκλοφορίας των σύνθετων ζωοτροφών
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 152 παράγραφος 4 στοιχείο β),
   την πρόταση της Επιτροπής,
   Αφού ζητήθηκε η γνώμη της Ευρωπαϊκής Οικονομικής και Κοινωνικής Επιτροπής (1),
   Αφού ζητήθηκε η γνώμη της Επιτροπής των Περιφερειών,
   Αποφασίζοντας σύμφωνα με τη διαδικασία του άρθρου 251 της συνθήκης (2),
   Εκτιμώντας τα ακόλουθα:
   
               (1)
            
            
               Το άρθρο 1 παράγραφος 1 στοιχείο β) της οδηγίας 2002/2/ΕΚ του Ευρωπαϊκού Κοινοβουλίου και του Συμβουλίου (3) τροποποιεί την οδηγία 79/373/ΕΟΚ του Συμβουλίου, της 2ας Απριλίου 1979, περί κυκλοφορίας των σύνθετων ζωοτροφών (4). Η διάταξη αυτή προσέθεσε ένα στοιχείο στην παράγραφο 1 του άρθρου 5 της οδηγίας 79/373/ΕΟΚ, με το οποίο απαιτείται από τους παρασκευαστές σύνθετων ζωοτροφών να δηλώνουν την ακριβή σύνθεση των ζωοτροφών, κατόπιν αιτήσεως του πελάτη.
            
         
               (2)
            
            
               Το Δικαστήριο των Ευρωπαϊκών Κοινοτήτων, με την απόφασή του, της 6ης Δεκεμβρίου 2005, στις συνεκδικασθείσες υποθέσεις C-453/03, C-11/04, C-12/04 και C-194/04 (5), κήρυξε άκυρο το άρθρο 1 παράγραφος 1 στοιχείο β) της οδηγίας 2002/2/ΕΚ, με βάση την αρχή της αναλογικότητας.
            
         
               (3)
            
            
               Το άρθρο 233 της συνθήκης απαιτεί από τα όργανα η πράξη των οποίων κηρύχθηκε άκυρη να λαμβάνουν τα αναγκαία μέτρα για να συμμορφωθούν με την απόφαση του Δικαστηρίου.
            
         
               (4)
            
            
               Ο στόχος της διασφάλισης της ασφάλειας των ζωοτροφών επιτυγχάνεται, μεταξύ άλλων, με την εφαρμογή των διατάξεων των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 178/2002 (6) και (ΕΚ) αριθ. 183/2005 (7).
            
         
               (5)
            
            
               Πολλές δικαστικές αποφάσεις στα κράτη μέλη είχαν ως αποτέλεσμα τη διαφορετική και ανομοιογενή εφαρμογή της οδηγίας 2002/2/ΕΚ, και πολλές υποθέσεις εκκρεμούν επί του παρόντος ενώπιον των οικείων εθνικών δικαστηρίων.
            
         
               (6)
            
            
               Το Ευρωπαϊκό Κοινοβούλιο και το Συμβούλιο δεν προβαίνουν σήμερα σε περαιτέρω, μεγάλης εμβέλειας, τροποποιήσεις της βασικής νομικής πράξης, δεδομένου ότι η Επιτροπή έχει υποσχεθεί, στο πλαίσιο του προγράμματος απλοποίησης, να εκπονήσει, έως τα μέσα του 2007, προτάσεις για πλήρη αναθεώρηση της νομοθεσίας τροφών. Το Ευρωπαϊκό Κοινοβούλιο και το Συμβούλιο αναμένουν ότι, στο πλαίσιο αυτό, θα αναθεωρηθεί πλήρως, εκ νέου, και το ζήτημα της λεγόμενης «ανοικτής δήλωσης» συστατικών ουσιών και αναμένουν νέες προτάσεις της Επιτροπής, που θα λαμβάνουν υπόψη τόσο το συμφέρον των γεωργών να ενημερώνονται λεπτομερώς και με ακρίβεια όσον αφορά τα συστατικά των ζωοτροφών, όσο και το συμφέρον του κλάδου όσον αφορά την εξασφάλιση επαρκούς προστασίας των επιχειρηματικών απορρήτων.
            
         
               (7)
            
            
               Το δεύτερο εδάφιο του άρθρου 12 της οδηγίας 79/373/ΕΟΚ, το οποίο παρεμβάλλεται με το άρθρο 1 παράγραφος 5 της οδηγίας 2002/2/ΕΚ, προβλέπει την υποχρέωση για τους παρασκευαστές σύνθετων ζωοτροφών να διαθέτουν, κατόπιν αιτήσεως, στις αρχές που είναι υπεύθυνες για τη διεξαγωγή επισήμων ελέγχων, κάθε έγγραφο που αφορά τη σύνθεση των ζωοτροφών που πρόκειται να τεθούν σε κυκλοφορία, γεγονός που διευκολύνει την επαλήθευση της ακρίβειας των πληροφοριών που περιέχονται στην επισήμανση.
            
         
               (8)
            
            
               Επομένως, η οδηγία 2002/2/ΕΚ θα πρέπει να τροποποιηθεί,
            
         ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η οδηγία 2002/2/ΕΚ τροποποιείται ως εξής:
   
               1.
            
            
               Το άρθρο 1 παράγραφος 1 στοιχείο β) διαγράφεται.
            
         
               2.
            
            
               Στο άρθρο 1 παράγραφος 6, το κείμενο του άρθρου 15α της οδηγίας 79/373/ΕΟΚ αντικαθίσταται από το ακόλουθο κείμενο:
               «Άρθρο 15α
               Το αργότερο στις 6 Νοεμβρίου 2006, η Επιτροπή υποβάλλει στο Ευρωπαϊκό Κοινοβούλιο και το Συμβούλιο, βάσει των πληροφοριών που έλαβε από τα κράτη μέλη, έκθεση για την εφαρμογή των μέτρων που εισάγονται με το άρθρο 5 παράγραφος 1 στοιχείο ι) και το άρθρο 5 παράγραφος 5 στοιχείο δ), το άρθρο 5γ και το άρθρο 12 δεύτερο εδάφιο, ιδιαιτέρως όσον αφορά την αναγραφή των ποσοτήτων πρώτων υλών, υπό μορφή ποσοστών βάρους, στην επισήμανση των σύνθετων ζωοτροφών, συμπεριλαμβανομένης της επιτρεπόμενης ανοχής, μαζί με τυχόν προτάσεις που αποβλέπουν στη βελτίωση των μέτρων αυτών.».
            
         Άρθρο 2
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   Άρθρο 3
   Η παρούσα απόφαση απευθύνεται στα κράτη μέλη.
   
      Βρυξέλλες, 23 Μαΐου 2007.
      
         
            Για το Ευρωπαϊκό Κοινοβούλιο
         
         
            Ο Πρόεδρος
         
         H.-G. PÖTTERING
         
      
      
         
            Για το Συμβούλιο
         
         
            Ο Πρόεδρος
         
         G. GLOSER
         
      
   
   
      (1)  ΕΕ C 324 της 30.12.2006, σ. 34.
   
      (2)  Γνώμη του Ευρωπαϊκού Κοινοβουλίου της 12ης Δεκεμβρίου 2006 (δεν έχει ακόμα δημοσιευθεί στην Επίσημη Εφημερίδα) και απόφαση του Συμβουλίου της 16ης Απριλίου 2007.
   
      (3)  Οδηγία 2002/2/ΕΚ του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για την τροποποίηση της οδηγίας 79/373/ΕΟΚ του Συμβουλίου περί κυκλοφορίας των σύνθετων ζωοτροφών (ΕΕ L 63 της 6.3.2002, σ. 23).
   
      (4)  ΕΕ L 86 της 6.4.1979, σ. 30. Οδηγία όπως τροποποιήθηκε τελευταία με τον κανονισμό (ΕΚ) αριθ. 807/2003 (ΕΕ L 122 της 16.5.2003, σ. 36).
   
      (5)  ABNA και λοιποί, Συλλογή ΔΕΚ 2005, σ. Ι-10423.
   
      (6)  Κανονισμός (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (ΕΕ L 31 της 1.2.2002, σ. 1). Κανονισμός όπως τροποποιήθηκε τελευταία με τον κανονισμό (ΕΚ) αριθ. 575/2006 της Επιτροπής (ΕΕ L 100 της 8.4.2006, σ. 3).
   
      (7)  Κανονισμός (ΕΚ) αριθ. 183/2005 του Ευρωπαϊκού Κοινοβουλίου και του Συμβουλίου, της 12ης Ιανουαρίου 2005, περί καθορισμού των απαιτήσεων για την υγιεινή των ζωοτροφών (ΕΕ L 35 της 8.2.2005, σ. 1).